Jon Lilletun (Kristelig Folkeparti), 1999-02-03:
Fiskerinæringa er vår nest største eksportnæring og ei næring med gode framtidsutsikter. Eg må berre seie meg lei for at dette viktige perspektivet ikkje kjem fram i ei lærebok i samfunnsfag. Arbeidet med gransking og godkjenning av lærebøker i grunnskulen og i vidaregåande opplæring skjer i samsvar med forskrift av 13. januar 1984. Det er Nasjonalt læremiddelsenter som forvaltar forskrifta. Alle manuskript til lærebøker det vert søkt godkjenning for, gjennomgår fagdidaktisk gransking, ei gransking som gjeld likestilling mellom kjønna, og språkleg gransking. Den språklege granskinga vert utført av Norsk språkråd. Når det gjeld å sikre at innhaldet i lærebøkene held fagleg nivå, dvs. er fagleg korrekt, ligg hovudansvaret hos forfattaren og forlaget. Den fagdidaktiske granskinga skal vurdere læreboka i forhold til måla og hovudmomenta i læreplanen for faget den didaktiske heilskapen som den generelle delen, prinsippa og retningslinene og læreplanen for faget inngår i Som ledd i denne granskinga skal det såleis vurderast om stoffutvalet og framstillingsforma verkar til å realisere intensjonane i L-97. I denne samanhengen vil det også i den fagdidaktiske granskinga verte vurdert om lærestoffet og framstillinga held faglege mål. Forlaga og Nasjonalt læremiddelsenter samarbeider når det gjeld å sikre at det faglege innhaldet er korrekt. I samfunnsfag, der denne boka vert brukt, endrar forholda seg på mange område svært raskt, og det er viktig at lærebøkene er fagleg oppdaterte. Det er sjølvsagt svært uheldig at fiskerinæringa har fått ei omtale som ikkje er korrekt, i ei godkjend og utgjeven lærebok. Eg vil likevel nemne at volumet av lærebokmanuskript som skal granskast, har vore svært stort i samband med grunnskulereforma, og at arbeidet delvis har vore gjort under tidspress. Nasjonalt læremiddelsenter vil be forlaget rette opp det som ikkje er korrekt i den neste utgåva av læreboka, slik at alle opplysningar om fiskerinæringa vert korrekte. Nasjonalt læremiddelsenter vil også be forlaget vurdere tiltak med tanke på dei skulane som allereie har kjøpt læreboka, f.eks. ved at forlaget sender ut korrigerte sider som kan leggjast inn. Elles kan det opplysast at godkjenningsordninga vil verte vidareført i forskrifta til den nye opplæringslova, som trer i kraft 1. august 1999. Departementet og Nasjonalt læremiddelsenter er opptekne av å sikre kvaliteten på lærebøkene. I den samanhengen vert det no sett i gang eit forsøksprosjekt i eit samarbeid mellom Den norske Forleggerforening, Norsk faglitterær forfatter- og oversetterforening, Høgskulen i Vestfold og Nasjonalt læremiddelsenter om vurdering og val av lærebøker og andre læremiddel. Dette er eit prosjekt som tek sikte på å auke kunnskapen om læremiddelkvalitet. Samtidig vert det mogleg å prøve ut andre modellar for godkjenning, der ein òg ser nærare på ansvarsdelinga når det gjeld innhaldet. I denne samanhengen viser eg til budsjettvedtaket for Kyrkje-, utdannings- og forskingsdepartementet under stortingsbehandlinga av Budsjett-innst. S. nr. 12 for 1998-99, der eit av vedtaka lyder: «Stortinget ber Regjeringen vurdere kvalitetssikring av norsk lærebokproduksjon med sikte på en vesentlig forenkling, eventuelt avvikling av dagens godkjenningsordning for lærebøker.»